Israel–Premier Tech

Israel–Premier Tech (UCI kodea: IPT) Israelgo txirrindularitza talde profesional bat da, UCI WorldTour lizentziaduna (Israelgo lehena, kategoria horretan). 2015. urtean debutatu zuen. Taldeari eta haren kideei Israel Gazan egiten ari den genozidioa kirolaren bidez zuritzea leporatzen zaie, eta horregatik protesta ekintzak egin dira haien aurka. 

 Historia 
Israelgo negozio-gizon batek eta txirrindulari ohi batek (Ron Baron eta Ran Margaliot) sortu zuten taldearen muina 2014. urtean, Israelgo Txirrindularitza Akademia izenarekin. Alor profesionalera salto egiteko, beste inbertitzaile bat etorri zen egitasmora: Sylvan Adams aberats sionista, kanadar eta israeldar nazionalitatekoa. Taldearen jabetza Baronena eta Adamsena da, harrezkero. Adamsek Israelgo Gobernuaren babesa izan zuen horretarako, Israelek munduan duen irudia hobetzeko asmoz. Adamsek adierazi zuen txirrindularitza taldea erabiliko zuela Israelen enbaxada izan zedin munduan barrena, eta bere adiskide eta Israelgo lehen ministro Benjamin Netanyahuren babesa izan du zeregin horretan.

Israel Start-Up Nation izenarekin hasi zen taldea alor profesionalean, Continental kategorian 2015ean, 2017an Pro Continental kategorian, eta 2020an UCI World Team kategoria nagusian, Katusha-Alpecin taldearen lizentzia erosirik. Taldearen agerpena Hiru Itzuli Handietan World Team bilakatu baino lehenagokoa da izatez, 2018an Italiako Giroak grand départ edo grande partenza bat izan zuenean Israelen, Big Start Israel deitu zutena, han izan zen Israel taldea. Izan ere, Israelgo hiru etapa horien finantziazioan Sylvan Adamsek milioika euro inbertitu zituela argitaratu da. 

Taldearen izenean, ez Start-Up Nation (izen zaharrean), ez Premier Tech (izen berrian), ez dira marka komertzial zehatzak Israelen. Israel eta teknologia mundua elkarri lotzeko asmoa duten esloganak dira.

 Gazako genozidioa dela eta, protestak eta taldea lehiaketetatik kanpo uzteko deiak 
Errusiak Ukraina inbaditu ondoren, Txirrindularitzaren Nazioarteko Batasunak (UCI) Errusiako txirrindularitza taldeak bere lehiaketetatik kanporatu zituen, eta geroztik errusiar txirrindulariek bandera neutroarekin lehiatu behar izaten dute. Bielorrusiarrak ere egoera berean dira, Bielorrusiak inbasio horretan Errusiari lagundu diola eta. Israelek Palestina inbadituta eta okupatuta duelarik eta Gazan genozidioa egiten ari delarik, ordea, UCIk eta Mendebaldeko estatuek ez dute neurririk hartu Israelen aurka. Horiek horrela, Israel–Premier Tech taldearen eta taldeko kideen aurkako protesta eta istilu asko izan dira. Palestinarren aurka Israelek egindakoa salatzeko protestak gogor erreprimitu dituzte Mendebaldeko estatuek, txirrindulari talde honen kontrako protestak barne.

Times of Israel egunkariak esan zuen taldea jomugan izan dela, «ekimen pribatu bat delako, mundu osoan Israelen irudia bultzatzeko asmoa duena». Sylvan Adamsek Gazako gerra ongiak gaizkiaren aurka eta zibilizazioak basakeriaren aurka egindako borrokatzat jo du.

Hala ere, Israeli kirol boikota egiteko eskaerek ez dute inondik ere Errusiari aplikatutako kanonarekin antzik ezta, 2025a bitartean, Hegoafrikari apartheid garaian aplikatutako kirol boikotarekin.


 2024. urtean 
2024an, palestinarren aldeko Australiako manifestari batzuek Australiako Txapelketa Nazionaleko jarduna eten zuten Simon Clarkeri, Israel-Premier Tech taldeko kidea izateagatik. Manifestariek zeramaten pankartak hau zioen: «Israel–Premier Tech ez da ongi etorria»; eta hau aldarrikatzen zuten: «Simon Clarke apartheid erregimen baten zerbitzari da». Israel–Premier Techek hau erantzun zuen: «Bere izenean Israel daukan munduko kirol talde profesional bakarra gara, eta horrela egiten eta herrialdea ordezkatzen jarraituko dugu».

 2025eko Italiako Giroan eta Frantziako Tourrean 
2025aren hasieran, Palestinaren aldeko BDZ mugimenduak deia egin zuen, 2025eko Frantziako Tourrean Israelen parte hartzearen aurkako «protesta baketsuak» egin zitezen. 2025eko apirilean, Amstel Gold Race lasterketan, palestinarren aldeko Free Palestine Maastricht protesta taldeak Israelen parte hartzea eten zuen berriz ere.

2025eko maiatzean, ekintzaile bat eraso fisikoa egiteaz akusatu zuten, Israel-Premier Tech taldeko txirrindulari baten aurrera errepidera sartu ondoren, Italiako Giroan.

2025eko Frantziako Tourrean zehar (2025eko uztailaren 5etik 27ra), Gazako genozidioaren aurkako protestak egin ziren, eta Israel-Premier Tech lehiaketatik kanpo uzteko eskatu. Aipatzekoa da ezen, 11. etapan, uztailaren 16an, Tolosan, protestari bat etaparen azken zuzengunean sartu zela. Etapa bukaeretarako Tourreko zuzendariak heldu zion eta jo zuen; ondoren, poliziak atxilotu zuen. Geroago, protestariak bere ekintzak defendatu zituen, honela azalduta: «Geure adierazpenak egiteko espazio berriak hautatzera behartuta gauden puntu batera iritsi gara. Kirol munduak ez du bere lana egin, eta ez da Ekialde Hurbilean gertatzen ari denaren aurka agertu». Adierazpen askatasuna defendatu zuen, eta Tourreko kargudunak eman zion jipoia eta hitzezko abusua salatu zituen, bai eta lasterketa eremutik kanpo lurrera bota zutenean ere.

Hurrengo egunetan, Israel-Premier Techeko txirrindulari ohi batzuek jendaurrean adierazi zuten lasaitua hartu zutela talde horrentzat dagoeneko ez zutelako lan egiten, Israel Gazan egindako ekintzak direla eta. 2025eko uztailaren 25ean, Israel-Premier Tech taldeko txirrindulari ohi Alessandro De Marchik hau esan zuen: «Benetan arazoak izango nituzke orain hor egoteko, zailtasun handiak izango nituzke. [...] Ez dut inor kritikatuko, mundu guztia libre delako erabakitzeko, baina oraintxe ez nuke kontraturik sinatuko Israelekin. Ez nintzateke gai izango ditudan sentimenduak kudeatzeko, horrelako zerbaitetan nahasteko». Era berean, Txirrindularitzaren Nazioarteko Batasuna (UCI) kritikatu zuen: «Benetako ekintza ikusi behar dugu gure gobernu organoarengandik, txirrindularitzaren mundua alde zuzenean kokatzeko eta Gazan gertatzen denaz kontzientziatzeko. [...] Erakutsi behar dugu txirrindularitzaren munduan giza eskubideak eta nazioarteko lege urraketak axola zaizkigula».

 2025eko Espainiako Vueltan 

2025eko Espainiako Vuelta hasi aurretik, apartheidaren eta genozidioaren aurkako erakundeek eskatu zuten Israel-Premier Tech baztertzeko 2025eko Espainiako Vueltatik, «Genozidiorik gabeko kirola» goiburua hartuta. Antolakuntzak muzin egin zien eskaera horri, eta etapaz etapa, egoera crescendo batean joan zen garatzen.


5. etapan (taldekako erlojupekoa), abuztuaren 27an, protestariek Palestinako banderekin eta «Neutraltasuna konplizitatea da. Boikotatu Israel» zioen pankartarekin, Israel-Premier Tech taldearen jarduna blokeatu zuten. 

11. etapan (Bizkaian barrena egina), irailaren 3an, areagotu egin ziren Israel-Premier Tech taldeak Espainiako Vueltan parte hartzearen kontrako protestak, eta helmugara iritsi gabe eten zuten, irabazlerik izendatu gabe. Irailaren 13an, jakin zen Israel–Premier Tech taldeko kirol zuzendariak, Óscar Guerrero Zelaia nafarrak, Vuelta utzi zuela egun batzuk lehenago. 21. eta azken etapa, irailaren 14an, abiatu zen baina ez zen amaitu Madrilgo helmugan, irabazlerik gabe utzi zuten hori ere, eta sarien zeremonia ere ez zen izan.

 2025eko taldea 

 Erreferentziak 

 Kanpo estekak 
 Webgune ofiziala 

Kategoria:UCI ProTour taldeak
Kategoria:Israelgo txirrindularitza taldeak